LT Europos Sąjungos oficialusis leidinys C 93/18

Pranešimas pagal Sutarties dėl Europos Sąjungos veikimo 114 straipsnio 4 dalį. Leidimas toliau taikyti nacionalines priemones, kurių nuostatos yra griežtesnės nei ES derinimo priemonės nuostatos

(Tekstas svarbus EEE)

(2015/C 93/08)

1. 2014 m. lapkričio 25 d. raštu, kurį Komisija gavo 2014 m. lapkričio 26 d., Danija pranešė Komisijai apie savo pageidavimą Danijos teisėje toliau taikyti (1) nacionalines nuostatas dėl nitritų priedų naudojimo mėsos produktuose, kurios skiriasi nuo Europos Parlamento ir Tarybos reglamento (EB) Nr. 1333/2008 (2) nuostatų. 2013 m. gegužės 27 d. aktas Nr. 542 dėl maisto priedų ir pan. maiste (BEK nr 542 af 27.5.2013 (tilsætningbekendtgørelsen), Offentliggørelsedato: 31.5.2013, Fødevarerministeriet). Pranešimas susijęs su kalio nitritu (E 249) ir natrio nitritu (E 250) (nitritai), nurodytais Reglamento II priedo E dalyje, 8 maisto produktų kategorijoje (ES sąrašas).

2. Didžiausia leidžiamoji koncentracija iš pradžių buvo nustatyta Europos Parlamento ir Tarybos direktyva 2006/52/EB (3). Šią direktyvą Europos Parlamentas ir Taryba priėmė 2006 m. liepos 5 d. ir ji yra pagrįsta EB sutarties 95 straipsniu (dabar Sutarties dėl Europos Sąjungos veikimo (SESV) 114 straipsnis). Reglamentuojant nitratų ir nitritų naudojimą mėsos produktuose, ja siekiama proporcingai atsižvelgti į apsauginį nitritų, kaip bakterijų, galinčių sukelti gyvybei pavojingą botulizmą, dauginimąsi stabdančios medžiagos, poveikį ir kancerogeninių nitrozaminų susidarymo mėsos produktuose dėl juose esančių nitritų riziką, remiantis mokslinėmis Europos maisto saugos tarnybos (EFSA) ir Maisto mokslinio komiteto (SCF) rekomendacijomis. Pirmojoje Europos Parlamento ir Tarybos direktyvos 95/2/EB (4) redakcijoje buvo nustatyta didžiausia leidžiamoji nitritų ir nitratų koncentracija įvairiuose mėsos produktuose. Kitaip nei minėtoje direktyvoje, Direktyvoje 2006/52/EB pradėtas taikyti 2003 m. EFSA nuomonėje rekomenduotas principas, pagal kurį nitritų (kalio nitrito (E 249) ir natrio nitrito (E 250)) kontrolė turėtų būti reglamentuojama, nustatant didžiausią kiekį, kurį galima įdėti mėsos produktų gamybos metu. Šis kiekis yra 150 mg/kg mėsos produktams apskritai ir 100 mg/kg sterilizuotiems mėsos produktams. Direktyvoje 2006/52/EB išimties tvarka buvo nustatyta didžiausia leidžiamoji koncentracija tradiciniu būdu gaminamiems mėsos produktams, nes dėl tradicinės gamybos ypatumų į juos įdedamo kiekio kontroliuoti neįmanoma. Šis leidimas naudoti nitritus buvo perkeltas į naująjį Sąjungos maisto priedų, leistinų naudoti maisto produktuose, sąrašą ir jų naudojimo sąlygas Reglamento (EB) Nr. 1333/2008 II priede, nustatytus Komisijos reglamentu (ES) Nr. 1129/2011 (5).

3. Danijos aktu Nr. 542 kalio nitrito (E 249) ir natrio nitrito (E 250) į mėsos produktus leidžiama dėti tik neviršijant nustatyto konkretaus kiekio. Įvairiems produktams nustatytas skirtingas didžiausias kiekis – 0, 60, 100 arba 150 mg/kg. Priešingai nei Reglamente (EB) Nr. 1333/2008, Danijos nuostatose nenumatyta jokių nustatomo didžiausio pridedamo nitritų kiekio principo išimčių, todėl neleidžiama teikti rinkai tam tikrų tradiciniu būdu pagamintų mėsos produktų iš kitų valstybių narių. Be to, tam tikriems mėsos produktams, kuriems Reglamente nustatyta 0 ir 60 mg/kg riba, Danijos teisės aktuose nustatyta mažesnė pridedamų nitritų kiekio riba.

4. Todėl Danijos teisės aktų nuostatos dėl į mėsos produktus dedamų nitritų yra griežtesnės nei Reglamento (EB) Nr. 1333/2008 nuostatos.

5. Danijos Karalystė mano, kad, priešingai nei Reglamentas (EB) Nr. 1333/2008, dabartinės Danijos nuostatos visiškai atitinka EFSA nuomonę (6), kad mėsos produktų saugą iš esmės galima užtikrinti pridedant nuo 50 mg/kg nitritų. Danija taip pat pažymi, kad dėl mažesnių didžiausio leidžiamo pridėti kiekio ribų Danijos nuostatomis dar labiau mažinama nitrozaminų keliama rizika, kurią sumažinti yra jos pagrindinis tikslas. Danija pabrėžia, kad taisyklės, pagal kurias leidžiama mažesnė į mėsos produktus dedamų nitritų koncentracija, jau taikomos daugelį metų, tačiau niekada nekilo jokių problemų, susijusių su atitinkamų produktų laikymu, ir kad Danijoje, palyginti su kitomis valstybėmis narėmis, botulizmo atvejai labai reti, o nuo 1980 m. nenustatyta nė vieno jo atvejo dėl apsinuodijimo mėsos produktais. Naujausi Danijos pateikti duomenys rodo, kad nuo Komisijos sprendimo 2010/561/ES (7) priėmimo vartojimo tendencijos iš esmės nepasikeitė. Danų suvartojamos mėsos kiekis nuolat didėja, tačiau mėsos produktų, kurių sudėtyje yra nitritų, suvartojimas iš esmės nekito. Galiausiai mėsos produktų iš kitų valstybių narių importas nuolat didėja.

6. 2014 m. Komisija užbaigė dokumentinį tyrimą, pagal kurį buvo stebima, kaip valstybės narės įgyvendina ES taisykles dėl nitritų. Tyrimas buvo pagrįstas atsakymais į visoms valstybėms narėms pateiktą klausimyną. Jis parodė, kad su tam tikromis išimtimis, įprastinis į nesterilizuotus mėsos produktus dedamų nitritų kiekis yra mažesnis nei ES didžiausias leidžiamas kiekis, bet didesnis negu Danijoje leidžiamas kiekis. Buvo padaryta išvada, kad reikėtų nuodugniau apsvarstyti galimybę persvarstyti galiojančią didžiausią leidžiamąją nitritų koncentraciją. Todėl Komisija pradėjo ad hoc tyrimą dėl pramonėje įvairių kategorijų mėsos produktams naudojamų nitritų bei jų poreikio ir dėl apsaugos nuo botulizmo klostridijos (Clostridium botulinum). Šio tyrimo išvados bus paskelbtos iki 2015 m. pabaigos. Be to, Komisijos reglamentu (ES) Nr. 257/2010 (8) reikalaujama, kad iki 2015 m. pabaigos EFSA pakartotinai įvertintų nitritų naudojimo saugą. Nuo 2016 m., atsižvelgdama į dokumentinio tyrimo su valstybėmis narėmis išvadas, ad hoc tyrimą dėl pramonėje naudojamų nitritų, pakartotinį EFSA vertinimą ir Danijos pateiktus duomenis, Komisija galės peržiūrėti didžiausią leidžiamąją nitritų koncentraciją.

7. Komisija apsvarstys šį pranešimą atsižvelgdama į SESV 114 straipsnio 4 ir 6 dalis. 114 straipsnio 4 dalyje teigiama, kad jei nustačius ES derinimo priemonę valstybė narė SESV 36 straipsnyje nurodytais arba su aplinkos ar darbo aplinkos apsauga susijusiais svarbiais sumetimais nori toliau taikyti griežtesnes nacionalines nuostatas, apie tas nuostatas ir jų tolesnio taikymo motyvus ji praneša Komisijai. Gavusi pranešimą apie Danijos nuostatas, Komisija turi jas patvirtinti arba atmesti per šešis mėnesius. Per šį laikotarpį Komisija patikrina, ar tolesnis Danijos nuostatų taikymas būtų pagrįstas remiantis 36 straipsnyje nurodytais arba su aplinkos apsauga susijusiais svarbiais sumetimais, ar tai nėra savavališka diskriminacijos priemonė arba užslėptas prekybos apribojimas ir ar tokiu būdu nesudaroma nereikalingų ir neproporcingų kliūčių vidaus rinkos veikimui.

8. Pastabas dėl šio pranešimo pageidaujančios pateikti suinteresuotosios šalys Komisijai turi jas išsiųsti per 30 dienų nuo jo paskelbimo. Į vėliau pateiktas pastabas atsižvelgiama nebus.

9. Daugiau informacijos apie šį Danijos pranešimą gali pateikti: European Commission Directorate-General Health and Food Safety DG SANTE – Unit E7 Food Improvement Agents Wim Debeuckelaere Tel. +32 22985095 E. paštas: sante-e7-additives@ec.europa.eu

(1) Leidimas 5 metamas suteiktas Komisijos sprendimu 2010/561/ES.

(2) 2008 m. gruodžio 16 d. Europos Parlamento ir Tarybos reglamentas (EB) Nr. 1333/2008 dėl maisto priedų (OL L 354, 2008 12 31, p. 16).

(3) 2006 m. liepos 5 d. Europos Parlamento ir Tarybos direktyva 2006/52/EB, iš dalies keičianti Direktyvą 95/2/EB dėl maisto priedų, išskyrus dažiklius ir saldiklius, ir Direktyvą 94/35/EB dėl maisto produktuose naudojamų saldiklių (OL L 204, 2006 7 26, p. 10).

(4) 1995 m. vasario 20 d. Europos Parlamento ir Tarybos direktyva 95/2/EB dėl maisto priedų, išskyrus dažiklius ir saldiklius (OL L 61, 1995 3 18, p. 1).

(5) 2011 m. lapkričio 11 d. Komisijos reglamentas (ES) Nr. 1129/2011, kuriuo iš dalies keičiamas Europos Parlamento ir Tarybos reglamento (EB) Nr. 1333/2008 II priedas sudarant Sąjungos maisto priedų sąrašą (OL L 295, 2011 11 12, p. 1).

(6) EFSA Journal (2003) 14, 1–31, The effects of Nitrites/Nitrates on the Microbiological SAFEty of Meat Products.

(7) 2010 m. gegužės 25 d. Komisijos sprendimas 2010/561/ES dėl nacionalinių nuostatų, susijusių su nitritų dėjimu į tam tikrus mėsos produktus, apie kurias pranešė Danija (OL L 247, 2010 9 21, p. 55).

(8) 2010 m. kovo 25 d. Komisijos reglamentas (ES) Nr. 257/2010, kuriuo nustatoma patvirtintų maisto priedų pakartotinio vertinimo programa pagal Europos Parlamento ir Tarybos reglamentą (EB) Nr. 1333/2008 dėl maisto priedų (OL L 80, 2010 3 26, p. 19).